Abongi Bananza Usuku OlweInternational Nurses Day Ngesikhathi Umhlaba Ulwisana leCovid 19
Ilanga leInternational Nurses Day, kalizange linanzwe ngomnyaka ophelileyo kulandela ukuqhamuka lokubhaha komkhulane weCovid-19 emhlabeni jikelele. Lalonyaka abongi bananze ilanga leli besezibhedlela zabo ezitshiyeneyo, kungabuthanwa ngenxa yesimo esikhona seCovid-19.
Abongi abadabuka eZimbabwe abasebenzela kweleBotswana bamanyane labanye babo umhlaba wonke jikelele ukunanza ilanga ele International Nurses Day, ngesikhathi iCovid-19 ilokhe ihlasela lelo lizwe ngolaka. KweleBotswana, ilanga leli linanzwa lonyaka ngesikhathi ilizwe leli lidonsa nzima ukumelana leCovid 19, kodwa lisanda kusungula uhlelo lokukuhlaba abantu ijekiseni yokuzivikela kulumkhuhlane eyeSinovac Vaccine evele kweleChina. AbeZimbabwe labo besemzileni wokuhlatshwa ijekiseni le. Unkosikazi Patience Dube-Nleya ngumongikazi kwesinye isibhedlela seGaborone, obe ngomunye wabongi beZimbabwe kweleBotswana abakade besemkhosini wokunanza usuku lwe International Nurses Day, owenzelwe edolobheni leli. “Hayi, akulandubo ezinengi engihlangana lazo kuzibhedlela esengisebenze kuzo. Kodwa kesinye isikhathi kufika kundaba zeholo, yikho ongathola ukuthi kugelezela kwabalapha. Kodwa ludaba esesiluvumile, kodwa kokunengi siphathwa okulinganayo.” UDube-Nleya uthi ngemva kokudlula umnyaka belokhe belwisana lomkhuhlane weCovid-19, sebesiya bejwayela ukuphathisa uzulu ngaleligciwane, lona eliqhubeka limemetheka. Noma nje uDube-Nleya esithi konke nje kuhamba kahle emsebenzini yabo, umongameli wenhlanganiso emela abongi eyeBotswana Nurses Union, umnunzana, Obonolo Rahube uthi kunengi abakuswelayo. Uthi baqhubeka belahlekelwa ngabongi ababanjwa yiCovid-19, njalo isimo somkhuhlane sesitshengise ukuthi umsebenzi wabongi uyingozi engakanani. “EleBotswana lingelinye lamazwe elibhalise ukuhlupheka kwabongi okudalwe ngumkhuhlane weCovid-19. Sesidinge ongaphathisa ukulolonga imizwa yabongi ukuze kwehlise ubuhlungu kanye lokuhlupheka okudalwa yisimo ababhekane laso eseCovid-19.” Abongi baphatheke kuhlelo lokuhlaba abantu ijekiseni yokuvikela iCovid-19 ngemva kokuba eleBotswana lithole imbhodlela zomuthi oweSinovac Vaccine, eziyinkulungwane ezingamakhulu amabili (200,000) ezivele kweleChina. Inengi labeZimbabwe eliseBotswana kade lingakatholi ijekiseni ngoba kwaqala ukuhlatshwa abaleminyaka edlula amatshumi ayisikhombisa lanhlanu (75). Inengi labeZimbabwe ngabaleminyaka ephakathi kwamatshumi amathathu (30) lamatshumi ayisithupha (60). Esinye isizalwane seZimbabwe, umnunzana Stanley Ncube ulethemba lokuthi labo bazothola ithuba masinya, lokuhlatshwa ijekiseni le. “Siyajabula ukuthi ama vaccine la abuye evela eChina sibe qalile ukunika abantu. Bathembisa ukuthi lathi esivela phandle bazasiphathisa ngejekiseni, kuyajabulisa. Sisemzileni lathi siyabhalisa sisebenzisa amafoni, kodwa uma kusehlula sizabhalisa ngobunengi bethu emakilinika.” Noma nje inengi liyilindele ijekiseni yokuzivikela kuCovid 19, uhlelo lolu lubikwa luhamba ngonyawo lonwabu ezibhedlela ezizimele zodwa, abanye besesaba okuza ngemuva kokuhlahlatshwa ijekiseni. Kubhubhe abantu ababili ngenyanga edluleyo, ngemva kokuhlatshwa ijekiseni yeAstra Zeneca kweleBotswana, impumela yokuthi babulawe yini ilokhe ingakaphumi. Sekubhubhe abantu abedlula amakhulu ayisikhombisa lengxenye (751) ngenxa yomkhuhlane weCovid-19 kweleBotswana kukanti, abaphose befike inkulungwane ezingamatshumi amahlanu (49,041) sebatholakala belomkhuhlane. Ilanga leInternational Nurses Day, kalizange linanzwe ngomnyaka ophelileyo kulandela ukuqhamuka lokubhaha komkhulane weCovid-19 emhlabeni jikelele. Lalonyaka abongi bananze ilanga leli besezibhedlela zabo ezitshiyeneyo, kungabuthanwa ngenxa yesimo esikhona seCovid-19.